  Виталий Пронин Адями, кышкыт уж лэсьтыны вырыкуз, туж зол пӧся. Ымдуръёссэ ялан нюлэ. Адямиослэн синъёсазы учкыны кышка.Иж город администрациын вераськон мынӥз шаерамы экстремизм мылкыдъёсын нюръяськон сярысь. Ужрадэ пыриськизы Кун Кенешысь но Иж город Думаысь депутатъёс, дышетӥсьёс, югдурез утисьёс.Кун Кенешысь ялан ужась комиссиен кивалтӥсь Энвиль Касимов шуиз:- 20-тӥ даурын ядерной бомбалэсь кышкаса улӥмы. Нош 21-тӥ даурын асьмеды куалектыто террористъёс. Удмурт шаермы пичи. Но татын но шедьыло калыклы кышкытлык кылдытӥсь адямиос.2002-тӥ арын Россиын экстремизмен нюръяськон сярысь закон кутэмын вал. Соку нокин ӧз малпалля, азьланяз та закон тужгес кулэез луоз шуыса.- Май толэзе Ижын кырмемын азьвыл трос пол пытсэт сьӧры шедьылэм воргорон. Тодмозэ Сирие мыныны чортэ вылэм. Та сяна, шоркарысьтымы одӥг пиосмуртлэн экстремизм пуштросо книгаосыз шедьтэмын. Укылтэмъёс туэ 14 пол жингыръязы, калыко интыосы пуштӥсь арбери понэмын шуыса. Котькуд учыръя эскеронъёс ортчытэмын, - шуиз Кышкытлыклэсь утиськонъя кенешлэн секретарез Александр Ярославцев.Туннэ элькунамы кылдытэмын асьсэды неформал лыдъясь 3 группировка. Отчы пыро футболэн «висись» адямиос но. Маиз сюлмаськытэ: лыдзы толэзьысь толэзе йылэ. Йӧспӧртэм огазеяськонъёслы будыны юрттэ Интернет. Социальной сетьёсын экстремизмлы сӥзем бамъёс пачылмемын. Туэ отысь 15 ивортон ӵушемын ини.Югдурез утёнъя министерстволэн дышетонъя центрысьтыз Ирина Фоменко калыклы кышкыт луись адямиосты тыро-пыдо эскериз.- Террористъёс калыклэсь висъяськыны уг ярато, - вераз Ирина Юрьевна. - Дӥсьсы, пыдкуксы чылкыт, ымнырзы мычемын, йырсизы сынамын. Но вӧзтӥзы ортчыку, кылыны луоз лушкем вӧсяськемзэс. Сак учконо саесъёссэс: отысь шнуръёс, проводъёс потамын ӧвӧл-а. Террористъёс кышкыт арберизэс керттыло кусказы. Соин кышкыт йыруж лэсьтонэ ӵемысь кыско кышномуртъёсты. Угось таосызлы пуштӥсь арбериен калыке потыны капчигес. Нуны витись кариськид но тӥни.Адями, кышкыт уж лэсьтыны вырыкуз, туж зол пӧся. Ымдуръёссэ ялан нюлэ. Адямиослэн синъёсазы учкыны кышка. Дӥсьсэ ялан тупатъя. Йырыз я сопала, я тапала берга - чакла, вӧзаз полициын ужасьёс ӧвӧл-а.- Малы адями шеде террористъёс радэ? Мугъёсыз пӧртэмесь. Нырысь ик, яратоно мурттэ ыштон. Кыкетӥез, начар улон. Куинетӥез, астэ ачид быдтон мылкыд, улонэз пурысь буёлъёсын адӟон, - валэктӥз Ирина Фоменко.Ижысь мечетьысь имам-хатиб, «Муслим» газетлэн валтӥсь редаторез Рустам Гатауллин шуиз:- Кырсь сюлэмо адямиос одӥг вамышлы но матын ӧвӧл ислам осконлы. Вербовщикъёс, егитъёс котыре сяна, еро пытсэт сьӧрын пукисьёс, ислам осконэз алигес кутэмъёс, пӧртэм калык диаспораос борды. Огпол мечете пияш вуиз. Интернетысь экстремизм мылкыдо бамъёсты лыдӟем, йырыз сураськем. Ярам, ми солы рос-прос валэктӥм, мар со ислам оскон но ислам кун (Россиын алэмын). Нырысетӥяз адямиос ог-огзылы юрттыса уло. Кыкетӥяз - ог-огзэс виылыса.Ольга Корепанова   